ROZHODNUTIE KOMISIE
z 30. mája 2008,
ktorým sa mení a dopĺňa rozhodnutie 2008/377/ES o určitých ochranných opatreniach v súvislosti s klasickým morom ošípaných na Slovensku
[oznámené pod číslom K(2008) 2262]
(Text s významom pre EHP)
(2008/419/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
keďže:
(1)
Na Slovensku sa vyskytli ohniská klasického moru ošípaných, ktoré v súvislosti s obchodovaním so živými ošípanými a určitými výrobkami z ošípaných môžu ohroziť stáda ošípaných v ostatných členských štátoch.
(2)
Rozhodnutie Komisie 2008/377/ES z 8. mája 2008 o určitých ochranných opatreniach v súvislosti s klasickým morom ošípaných na Slovensku (2) bolo prijaté s cieľom posilniť opatrenia prijaté na Slovensku podľa smernice Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (3).
(3)
V článku 2 ods. 2 písm. p) smernice Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (4) sa „kraj“ definuje ako taká časť územia Slovenska, ktorá má plochu aspoň 2 000 km2 a ktorá podlieha kontrole príslušnými orgánmi.
(4)
Na základe výsledkov epidemiologického prieskumu, ktorý vykonal príslušný orgán na Slovensku, je vhodné ustanoviť, aby sa ochranné opatrenia súvisiace s klasickým morom ošípaných na Slovensku uplatňovali na určité správne oblasti („kraje“).
(5)
Rozhodnutie 2008/377/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2008/377/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 30. mája 2008